ព្រះរាជាណាចក្រកម្ពុជា



ជាតិ សាសនា ព្រះមហាក្សត្រ

3

អាជ្ញាធរជាតិប្រយុទ្ធនឹងជំងឺអេដស៍

**សុន្ទរកថា**

**ឯកឧត្តមទេសរដ្ឋមន្រ្តី អៀង មូលី ប្រធានអាជ្ញាធរជាតិប្រយុទ្ធ​នឹងជំងឺអេដស៍**

**ថ្លែងក្នុងឱកាស​បិទ**

**សន្និបាតអាជ្ញាធរជាតិប្រយុទ្ធនឹងជំងឺអេដស៍ ឆ្នាំ២០១៩**

**ទីស្តីការគណៈរដ្ឋមន្ត្រី**

**ថ្ងៃទី៦ ខែវិច្ឆិកា ឆ្នាំ២០១៩**

* *សូមគោរពអង្គពិធីទាំងមូល*
* ***ឯកឧត្តម លោកជំទាវថ្នាក់ដឹកនាំអាជ្ញាធរជាតិប្រយុទ្ធនឹងជំងឺអេដស៍***
* ***ឯកឧត្តម លោកជំទាវប្រធានគណៈកម្មាធិការប្រយុទ្ធនឹង​ជំងឺ​អេដស៍ក្រសួង រដ្ឋលេខាធិ​ការ​ដ្ឋាន រាជធានី ខេត្ត និងកាកបាទក្រហមកម្ពុជា***
* ***ឯកឧត្តម លោកជំទាវ លោក លោកស្រី នាងកញ្ញា******ភ្ញៀវជាតិ​ និងអន្តរជាតិជាទីរាប់អាន!***

**ឆ្លងកាត់ការបង្ហាញពីវឌ្ឍនភាព ប្រសិទ្ធភាព និងសមិទ្ធផល ជាពិសេសមេរៀនជាបទពិសោធន៍ល្អៗដែលបានមកពីការអនុវត្តរបស់សមាជិក សមាជិកា អាជ្ញាធរជាតិប្រយុទ្ធនឹងជំងឺអេដស៍នៅទូទាំងប្រទេសនៅក្នុងអង្គសន្និបាតអាជ្ញាធរជាតិប្រយុទ្ធនឹងជំងឺអេដស៍នាព្រឹកនេះ តាងនាមអាជ្ញាធរជាតិប្រយុទ្ធនឹងជំងឺអេដស៍ និងក្នុងនាមខ្លួនខ្ញុំផ្ទាល់ ខ្ញុំសូមសម្តែងនូវការអបអរសាទរ និងកោតសរសើរដ៏ស្មោះស្ម័គ្រចំពោះសមាជិក សមាជិកានៃអង្គសន្និបាត និងនៅទូទាំងប្រទេស ដែលបានខិតខំប្រឹងប្រែងយ៉ាងសកម្មចូលរួមប្រយុទ្ធនឹងមេរោគអេដស៍ និងជំងឺអេដស៍ឱ្យទទួលបាននូវជោគជ័យជាបន្តបន្ទាប់គួរជាទីមោទនៈ។**

*ឯកឧត្តម លោកជំទាវ អស់លោក លោកស្រី នាងកញ្ញា!*

**កត្តាជោគជ័យទាំងអស់នេះ គឺពិតជាបានមកពីការរួមចំណែករបស់សមាជិក សមាជិកា អាជ្ញាធរជាតិប្រយុទ្ធនឹងជំងឺអេដស៍ដែលជាក្រសួង ស្ថាប័ន ​រាជធានី ខេត្ត របស់រាជរដ្ឋាភិបាលកម្ពុជា ដៃគូអភិវឌ្ឍន៍ អង្គការសង្គមស៊ីវិល បណ្តាញអ្នកផ្ទុកមេរោគអេដស៍ និងជំងឺអេដស៍ បណ្តាញក្រុមប្រឈមខ្ពស់នឹងការចម្លងមេរោគអេដស៍។ល។ រួមជាមួយនឹងការប្តេជ្ញាចិត្តដ៏ត្រឹមត្រូវ និងមោះមុតផ្នែកនយោបាយពីថ្នាក់ដឹកនាំកំពូលរបស់រាជរដ្ឋាភិបាលកម្ពុជាដឹកនាំដោយ “សម្តេចអគ្គមហាសេនាបតីតេជោ ហ៊ុន សែន នាយករដ្ឋមន្រ្តីនៃព្រះរាជាណាចក្រកម្ពុជា” និងការគាំទ្រដោយមិនចេះនឿយហត់ផ្នែកសង្គមពី “សម្តេចកត្តិព្រឹទ្ធបណ្ឌិត ប៊ុន រ៉ានី ហ៊ុនសែន” ប្រធានកាកបាទក្រហមកម្ពុជា។**

*ឯកឧត្តម លោកជំទាវ​ លោក លោកស្រី នាងកញ្ញា!*

**ក្នុងនាមជាប្រធានអាជ្ញាធរជាតិប្រយុទ្ធនឹងជំងឺអេដស៍ ឆ្លងតាមការ​ពិភាក្សា​​យ៉ាងផុសផុលនៅក្នុងអង្គសន្និបាតនាពេលនេះ ខ្ញុំសូមចូលរួមចំណែកផ្តល់នូវអនុសាសន៍មួយ​ចំនួន​ដូច​ខាង​ក្រោម ៖**

**១. បន្តការអនុវត្តរួមគ្នានូវគម្រោងផែនការយុទ្ធសាស្ត្រជាតិទូលំទូលាយ និងពហុវិស័យឆ្លើយតបទៅនឹងការរាលដាលមេរោគអេដស៍ និងជំងឺអេដស៍ លើកទី៥ (២០១៩-២០២៣)។**

**២. ធានាឱ្យបាននូវចីរភាពនៃការឆ្លើយតបទៅនឹងមេរោគអេដស៍ និងជំងឺអេដស៍ ដោយគណៈ​កម្មា ធិ​ការប្រ​យុទ្ធនឹងជំងឺអេដស៍គ្រប់លំដាប់ថ្នាក់ ទាំងថ្នាក់ជាតិ និងថ្នាក់ក្រោមជាតិ ធ្វើការបញ្រ្ជាប និង​បញ្ចូលបញ្ហាអេដស៍ទៅក្នុងផែនការរួមរបស់ក្រសួង ស្ថាប័ន ខេត្ត រាជធានី ស្រុក ខណ្ឌ និងឃុំ សង្កាត់។**

**៣. បន្តធានានិងកំណត់ចំពោះប្រជាជនប្រឈមមុខ និងអ្នកផ្ទុកមេរោគអេដស៍ជាអាទិភាពដែលត្រូវ ផ្តល់សិទ្ធិ និង**ឱ**កាសទទួលបានសេវាសុខភាព និងសេវាសង្គមស្មើមុខដូចជាប្រជាជននានានៅក្នុងសង្គម។​**

**៤.​ ចូលរួមពង្រឹងយន្តការថ្នាក់ជាតិ និងថ្នាក់ក្រោមជាតិឱ្យម្ចាស់ការគាំទ្រដល់ការឆ្លើយតបនឹងមេរោគអេដស៍ និងជំងឺអេដស៍ប្រកបដោយប្រសិទ្ធភាព និងប្រសិទ្ធផល។**

**៥. ស្រោមអនាម័យ គឺនៅតែជារបស់ដ៏មានប្រសិទ្ធភាព ក្នុងការបង្ការការចម្លងមេរោគអេដស៍នៅ កម្ពុជា អាស្រ័យហេតុនេះត្រូវធ្វើយ៉ាងណាឱ្យស្រោមអនាម័យមានវត្តមាននៅគ្រប់ទីកន្លែង និងគ្រប់ពេលវេលា ដែលត្រូវការប្រើប្រាស់ ប្រកបដោយគុណភាពខ្ពស់ និងបន្តលើកទឹកចិត្តដល់ក្រុម យុវវ័យដែលរួមភេទដូចគ្នា ឱ្យទៅពិនិត្យឈាមរកមេរោគអេដស៍ និងឱ្យចេះរកវិធីបង្ការ ការចម្លងមេរោគអេដស៍ តាមរយៈការប្រើស្រោមអនាម័យ១០០% នៅពេលរួមភេទ។ ជាពិសេសត្រូវយកចិត្ត​ទុក​ដាក់ឱ្យគ្រប់គ្រឹះស្ថានកម្សាន្តសប្បាយទាំងអស់មានសុវត្ថិភាព ពីការចម្លងមេរោគអេដស៍១០០% តាម​រយៈ​ការពង្រឹងការប្រើប្រាស់ស្រោមអនាម័យឱ្យបាន១០០%។**

**៦. បន្តលើកកម្ពស់យន្តការសមភាពយេនឌ័រ និងជំងឺអេដស៍ តាមរយៈការលើកកម្ពស់សិទ្ធិអំណាច និង​ការ​ផ្តល់​ឱ​កាសដល់ស្រ្តី និងកុមារី ក្នុងការចូលរួមទប់ស្កាត់ការរាលដាលមេរោគអេដស៍ និងជំងឺ​អេដស៍ ពិសេស​នៅ​ក្នុងរង្វង់គ្រួសារ និងសង្គមទាំងមូល។**

**៧. ​កាត់បន្ថយបន្ថែមទៀត ដើម្បីឈានទៅរកការលុបបំបាត់ឱ្យបានទាំងស្រុងនូវការរើសអើង និងមាក់ងាយទៅលើអ្នកផ្ទុកមេរោគអេដស៍ និងជំងឺអេដស៍តាមគ្រប់រូបភាពទាំងអស់។**

**៨. ផ្តល់ជូននូវមធ្យោបាយ និងលទ្ធភាពគ្រប់គ្រាន់ចំពោះក្រុមដែលប្រឈមនឹងការឆ្លងមេរោគអេដស៍ក្នុងការស្វែងរ​ក​​សេវាផ្តល់ប្រឹក្សា និងធ្វើតេស្តឈាមរកមេរោគអេដស៍បានត្រឹមត្រូវ នៅគ្រប់ទីកន្លែង និងគ្រប់ពេល​វេ​លា​។**

**៩. ផ្តល់ជូនធនធានដល់ឃុំ សង្កាត់ និងការធ្វើវិមជ្ឈការដល់ថ្នាក់ក្រោមជាតិឱ្យទទួលភារកិច្ចម្ចាស់ការបញ្ចប់ការចម្លងមេរោគអេដស៍ និងជំងឺអេដស៍នៅឆ្នាំ២០២៥-២០៣០ក្នុងមូលដ្ឋានរបស់ខ្លួន។**

**១០. សូមអំពាវនាវដល់អង្គការជាតិ អន្តរជាតិ សង្គមស៊ីវិល ដៃគូអភិវឌ្ឍន៍ វិស័យឯកជន បណ្តាញ​អ្នក​ផ្ទុក​មេ​រោគ​អេដស៍ និងជំងឺអេដស៍ បន្តចូលរួមជាមួយអាជ្ញាធរជាតិប្រយុទ្ធនឹងជំងឺអេដស៍​​ថែម​ទៀត តាមគ្រប់រូបភាព ជាកម្លាំងកាយ ប្រាជ្ញាស្មារតី សម្ភារ និងថវិកាដើម្បីពង្រីក​អន្តរាគមន៍ ប្រ​​យុទ្ធ​នឹង​ជំងឺ​អេដស៍ឱ្យឈានទៅសម្រេចបាននូវអត្រាគ្របដណ្តប់ លើភូមិសាស្រ្ត លើក្រុម​គោល​ដៅឱ្យបាន១០០%។**

*ឯកឧត្តម លោកជំទាវ អស់លោក លោកស្រី នាងកញ្ញា!*

**ខ្ញុំមានសង្ឃឹមថា អនុសាសន៍ទាំង១០ចំណុចខាងលើនេះ នឹងអាចយកទៅប្រើប្រាស់ជាចលករក្នុងការអនុវត្តគម្រោងផែនការសកម្មភាពជាតិទូលំទូលាយ និងពហុវិស័យឆ្លើយតបទៅនឹងការរាលដាល មេ​រោគ​អេដស៍ និងជំងឺអេដស៍ក្នុងឆ្នាំខាងមុខឱ្យកាន់តែមានប្រសិទ្ធភាពខ្ពស់ថែមទៀត។**

**ជាទីបញ្ចប់ ខ្ញុំសូមប្រសិទ្ធពរសព្ទសាធុការជូនអង្គសន្និបាតទាំងមូល សូមឯកឧត្តម លោកជំទាវ អស់លោក លោកស្រី នាងកញ្ញា ភ្ញៀវជាតិ និងអន្តរជាតិទាំងអស់ទទួលបាននូវសុខភាពល្អ និងសម្រេចបាននូវ​ជោគ​ជ័យថ្មីៗបន្ថែមទៀតនាឆ្នាំ២០២០ខាងមុខនេះ និងសូមប្រកាសបិទ** “សន្និបាតអាជ្ញាធរជាតិប្រយុទ្ធនឹងជំងឺអេដស៍​ ឆ្នាំ២០១៩​” **ចាប់ពីពេលនេះតទៅ។**

*សូមអរគុណ!*