ព្រះរាជាណាចក្រកម្ពុជា



ជាតិ សាសនា ព្រះមហាក្សត្រ

3

អាជ្ញាធរជាតិប្រយុទ្ធនឹងជំងឺអេដស៍

**សុន្ទរកថា**

**ឯកឧត្តមទេសរដ្ឋមន្រ្តី អៀង មូលី ប្រធានអាជ្ញាធរជាតិប្រយុទ្ធ​នឹងជំងឺអេដស៍**

**ថ្លែងក្នុងឱកាស​បើក**

**សន្និបាតអាជ្ញាធរជាតិប្រយុទ្ធនឹងជំងឺអេដស៍ ឆ្នាំ២០១៩**

**ទីស្តីការគណៈរដ្ឋមន្ត្រី**

**ថ្ងៃទី៦ ខែវិច្ឆិកា ឆ្នាំ២០១៩**

* *សូមគោរពអង្គពិធីទាំងមូល*
* ***ឯកឧត្តម លោកជំទាវថ្នាក់ដឹកនាំអាជ្ញាធរជាតិប្រយុទ្ធនឹងជំងឺអេដស៍***
* ***ឯកឧត្តម លោកជំទាវប្រធានគណៈកម្មាធិការប្រយុទ្ធនឹង​ជំងឺ​អេដស៍ក្រសួង រដ្ឋលេខាធិ​ការ​ដ្ឋាន រាជធានី ខេត្ត និងកាកបាទក្រហមកម្ពុជា***
* ***ឯកឧត្តម លោកជំទាវ លោក លោកស្រី នាងកញ្ញា******ភ្ញៀវជាតិ​ និងអន្តរជាតិជាទីរាប់អាន!***

**តាងនាមអាជ្ញាធរជាតិប្រយុទ្ធនឹងជំងឺអេដស៍ និងក្នុងនាមខ្លួនខ្ញុំផ្ទាល់ ខ្ញុំមានសេចក្តីសោមនស្ស រីករាយយ៉ាងក្រៃលែង ដោយបានមកធ្វើជាអធិបតីក្នុងពិធីបើកសន្និបាតអាជ្ញាធរជាតិប្រយុទ្ធនឹងជំងឺ អេដស៍ ឆ្នាំ២០១៩ ដ៏មានសារៈសំខាន់ នាទីស្តីការគណៈរដ្ឋមន្រ្តីដ៏សែនមនោរម្យ បន្ទាប់ពីកិច្ចប្រជុំពេញអង្គ ដែលបានប្រព្រឹត្តទៅកាលពីម្សិលមិញ។ ក្នុងឱកាសដ៏ប្រពៃនេះ ជាថ្មីម្តងទៀត ខ្ញុំសូមសម្តែងនូវអំណរគុណចំពោះវត្តមានដ៏មានតម្លៃរបស់ ឯកឧត្តម លោកជំទាវ លោក លោក ស្រី នាងកញ្ញា ដែលចូលរួមបូកសរុបលទ្ធផលការងារប្រចាំឆ្នាំ២០១៩ និងលើកទិសដៅសកម្មភាពសម្រាប់ឆ្នាំ២០២០ ក្នុងការឆ្លើយតបនឹងមេរោគអេដស៍ និងជំងឺអេដស៍នៅព្រះរាជាណាចក្រកម្ពុជារបស់យើង។**

**ក្នុងរយៈពេលមួយឆ្នាំនេះ យើងបានបំពេញភារកិច្ចយ៉ាងសកម្មរួមគ្នា ដើម្បីឈានទៅបញ្ចប់ការឆ្លងរាលដាលមេរោគអេដស៍ និងជំងឺអេដស៍ក្នុងដំណាក់កាលដែលស្ថានភាពជំនួយពីបរទេសធ្លាក់ចុះ។ នៅក្នុងរយៈពេលផ្ទេរដំណាក់កាលនេះ យើងទាំងអស់គ្នាចាប់ផ្តើមបំពេញតួនាទីក្នុងភាពជាម្ចាស់ ដោយ ប្តេជ្ញារួបរួមគ្នាបញ្ចប់នូវការឆ្លងរីករាលដាលមេរោគអេដស៍នៅកម្ពុជា ក្នុងឆ្នាំ២០២៥-២០៣០។**

***ឯកឧត្តម លោកជំទាវ​ លោក លោកស្រី នាងកញ្ញា!***

ជាមួយគ្នានេះផងដែរ ខ្ញុំសូមជម្រាបជូន ឯកឧត្តម លោកជំទាវ លោក លោកស្រី សមាជិកសមាជិកាអង្គសន្និបាតជ្រាបថា កាលពីម្សិលមិញ យើងទាំងអស់គ្នាបានជួបជុំគ្នានៅក្នុង “កិច្ចប្រជុំ ពេញអង្គអាជ្ញាធរជាតិប្រយុទ្ធនឹងជំងឺអេដស៍ លើកទី២ ឆ្នាំ២០១៩” ដោយបានអនុម័តរួចទៅហើយនូវផែនការសកម្មភាពទូលំទូលាយ និងពហុវិស័យឆ្លើយតបទៅនឹងការរីករាលដាលមេរោគអេដស៍ និងជំងឺអេដស៍ក្នុងឆ្នាំ២០១៩-២០២៣ ហើយនៅក្នុងអង្គសន្និបាតអាជ្ញាធរជាតិប្រយុទ្ធនឹងជំងឺអេដស៍នៅព្រឹកនេះយើងនឹងមានរបៀបវារៈថ្មីមួយទៀត ដើម្បីធ្វើបទបង្ហាញជូនអង្គសន្និបាតរួមមាន បទបង្ហាញរបស់ក្រសួងផែនការទាក់ទងនឹងអត្តសញ្ញាណកម្មគ្រួសារក្រីក្រ បទបង្ហាញទាក់ទងនឹងសេចក្តីជូនដំណឹងលេខ ២១៣សជណ.សស ចុះថ្ងៃព្រហស្បតិ៍ ២រោច ខែមាឃ ឆ្នាំច សំរឹទ្ធិស័ក ព.ស.២៥៦២ ត្រូវនឹងថ្ងៃទី២១ ខែកុម្ភៈ ឆ្នាំ២០១៩ របស់រាជរដ្ឋាភិបាលកម្ពុជាហើយដែលការងារនេះបាន និងកំពុងអនុវត្តបន្ត ដែលបង្ហាញជូនដោយលោកស្មៀនឃុំព្រែកអំបិល វឌ្ឍនភាពនៃការឆ្លើយតបនឹងមេរោគ អេដស៍ និងជំងឺអេដស៍របស់ខេត្តត្បូងឃ្មុំ កំពង់ចាម និងខេត្តស្វាយរៀង រួមនឹងបទបង្ហាញរបស់មជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគផងដែរ។

***ឯកឧត្តម លោកជំទាវ លោក លោកស្រី នាងកញ្ញា!***

ខ្ញុំមានជំនឿថា រយៈពេលពេញមួយព្រឹកនេះ អង្គសន្និបាតរបស់យើងនឹងទទួលបានចំណេះដឹង ជំនាញ និងបទពិសោធន៍ថ្មីៗ ដែលបានមកពីការអនុវត្តជាក់ស្តែង របស់សមាជិកសមាជិកានៃអង្គ សន្និបាតទាំងមូលដែលអាចយកទៅប្រើប្រាស់ក្នុងការកែលម្អដើម្បីឆ្លើយតបទៅនឹងមេរោគអេដស៍ និងជំងឺអេដស៍នៅតាមក្រសួង ស្ថាប័ន រាជធានី ខេត្ត របស់ខ្លួនឱ្យបានកាន់តែល្អប្រសើរថែមទៀត ហើយនៅក្នុងរបៀបវារៈចុងក្រោយ អាជ្ញាធរជាតិប្រយុទ្ធនឹងជំងឺអេដស៍នឹងធ្វើការបូកសរុបនូវលទ្ធផលនៃអង្គសន្និបាតទាំងមូល រួមជាមួយនឹងការបង្ហាញពីយុទ្ធសាស្ត្រ និងវិធីសាស្ត្រវិទ្យាសាស្ត្រថ្មីៗមួយចំនួនក្នុងការពន្លឿនការឆ្លើយតបទៅនឹងមេរោគអេដស៍ និងជំងឺអេដស៍ ឱ្យមានប្រសិទ្ធភាពឆ្ពោះទៅសម្រេចបាននូវគោលដៅបីសូន្យ។

ដើម្បីទុកពេលវេលាឱ្យបានច្រើនដល់ការធ្វើបទបង្ហាញ ការពិភាក្សា និងការចែករំលែកចំណេះដឹង ជំនាញ និងបទពិសោធន៍ក្នុងចំណោមសមាជិក សមាជិកានៃអង្គសន្និបាត ខ្ញុំសូមបញ្ចប់សុន្ទរកថាបើកអង្គសន្និបាតអាជ្ញាធរជាតិប្រយុទ្ធនឹងជំងឺអេដស៍នៅពេលនេះ និងសូមប្រសិទ្ធពរជូនឯកឧត្តម លោកជំទាវ លោក លោកស្រីភ្ញៀវជាតិ និងអន្តរជាតិទាំងអស់ឱ្យមានសុខភាពល្អ កម្លាំងមាំមួនក្នុងការចូលរួមពិភាក្សាឱ្យបានផុសផុល ដើម្បីទទួលបាននូវលទ្ធផលទៅតាមកម្មវត្ថុ ដែលបានគ្រោងទុក និងសូមប្រកាសបើក “សន្និបាតអាជ្ញាធរជាតិប្រយុទ្ធនឹងជំងឺអេដស៍ ឆ្នាំ២០១៩” ចាប់ពីពេលនេះតទៅ។

*សូមអរគុណ!*